b'\n_START_ARTICLE_\nShajar al-Durr\n_START_PARAGRAPH_\nShajar al-Durr oli aijubidien aikaisen Egyptin naispuolinen sulttaani noin kolmen kuukauden ajan vuonna 1250. H\xc3\xa4n nousi valtaan miehens\xc3\xa4 As-Salih Ayyubin ja t\xc3\xa4m\xc3\xa4n toisen naisen saaman alun perin kruununperij\xc3\xa4ksi suunniteltun al-Mu\xe2\x80\x99azzam Turanshahin kuoltua. Shajar al-Durr luopui lopulta vallasta mamelukkien hyv\xc3\xa4ksi. Vallanvaihdoksen j\xc3\xa4lkeenkin h\xc3\xa4n vaikutti jonkin aikaa maan hallinnon kulisseissa, kunnes h\xc3\xa4net otettiin vangiksi maan valtaistelujen aikana. H\xc3\xa4nen ruumiinsa l\xc3\xb6ytyi lopulta Kairon sitadellin ulkopuolelta vuonna 1257.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nShajar al-Durr oli alun perin turkkilaistaustainen orja ja yksi ajubidihallitsija al-Salih Ayyubin jalkavaimoista. Lopulta h\xc3\xa4nest\xc3\xa4 tuli t\xc3\xa4m\xc3\xa4n p\xc3\xa4\xc3\xa4asiallinen vaimo ja h\xc3\xa4n synnytti pojan nimelt\xc3\xa4 Khalil. Khalil kuoli pian syntym\xc3\xa4ns\xc3\xa4 j\xc3\xa4lkeen, mutta al-Durr s\xc3\xa4ilytti lempinimens\xc3\xa4 Umm Khalil eli Khalilin \xc3\xa4iti loppuel\xc3\xa4m\xc3\xa4ns\xc3\xa4 ajan._NEWLINE_Al-Salih Ayyub kuoli Egyptiin suuntautuneen seitsem\xc3\xa4nnen ristiretken aikana vuonna 1249. H\xc3\xa4n oli osoittanut vaimonsa ja kaksi muuta henkil\xc3\xb6\xc3\xa4 turvaamaan al-Mu\xe2\x80\x99azzam Turanshahin valtaannousun, joka oli Ayyubin poika toisen naisen kanssa. Mamelukit eli orjasotilaat surmasivat kuitenkin Turanshahin pian t\xc3\xa4m\xc3\xa4n Egyptiin saapumisen ja valtaannousun j\xc3\xa4lkeen 2. toukokuuta 1250. Kaksi p\xc3\xa4iv\xc3\xa4\xc3\xa4 my\xc3\xb6hemmin al-Durr julistettiin sulttaaniksi. Naisen nousu kuningaskunnan p\xc3\xa4\xc3\xa4mieheksi oli hyvin ep\xc3\xa4tavallista keskiaikaisissa islamilaisissa yhteiskunnissa, vaikka heit\xc3\xa4 oli toiminut esimerkiksi sijaishallitsijoina. Naisena samassa asemassa sulttaanina oli toiminut ennen al-Durria vain Delhin sulttaani Radiyya vuosina 1236-1240._NEWLINE_Aijubidien Syyrialaiset alueet eiv\xc3\xa4t tunnustaneet uutta hallitsijaa ja al-Durr hallitsi vain aijubudien Egypti\xc3\xa4. Hein\xc3\xa4kuussa 1250 al-Durr luopui asemastaan mamelukki Aybak al-Turkumanin hyv\xc3\xa4ksi. P\xc3\xa4\xc3\xa4t\xc3\xb6kseen vaikutti todenn\xc3\xa4k\xc3\xb6isesti nimenomaan Syyrian aijubidien ja etenkin Damaskosta ja Aleppoa hallinneen al-Nasir Yusufin painostus. Aybak luopui itsekin pian vallasta nuoren aijubidiprinssi al-Ashraf Musan hyv\xc3\xa4ksi. Jonkin aikaa vallanvaihdoksen j\xc3\xa4lkeen Aybak ja al-Durr avioituivat ja k\xc3\xa4yttiv\xc3\xa4t todellista valtaa nuoren hallitsijan kulisseissa. Vuonna 1254 Aybak syrj\xc3\xa4ytti al-Ashraf Musan ja nai Mosulia hallinneen Badr al-Din Lu\xe2\x80\x99lun tytt\xc3\xa4ren. Al-Durr vastasi t\xc3\xa4h\xc3\xa4n murhauttamalla Aybakin 10. huhtikuuta 1257. Murhaa seurasi valtataistelu, jonka voittivat lopulta Aybakin pojan al-Mansur \xe2\x80\x99Alin kannattajat. Shajar al-Durr vangittiin ja 28. huhtikuuta h\xc3\xa4nen ruumiinsa l\xc3\xb6ydettiin Kairon sitadellin ulkopuolelta. Ajan kuluessa al-Durrin el\xc3\xa4m\xc3\xa4\xc3\xa4n liitettiin useita piirteit\xc3\xa4, joita ei tunneta varhaisimmista kertomuksista.'